كېسەك ئالتۇن گۇرۇپپىسى ئوربىتىسى: ئامېرىكانىڭ «تەۋرىنىشچان دۆلەتلەر» نى يوقىتىشىدىكى گېئوپولىتىكىلىق پىلانلىرى

ئۇيغۇر تەتقىقات ئىنستىتۇتى

تەھرىرى: د. ئابدۇرېھىم دۆلەت

بۇ ماقالە «يېڭى ئامېرىكا بىخەتەرلىك مەركىزى» نىڭ باش ئىجرائىيە ئەمەلدارى رىچارد فونتەيىن[1] ۋە شۇ ئورگاننىڭ باش ئىجرائىيە ئەمەلدارىنىڭ تەتقىقاتچى شېرىكى گىبىس ماككىنلېي[2] تەرىپىدىن يېزىلغان بولۇپ، يەر شارى خاراكتېرلىك تەرتىپنىڭ شەكىللىنىشىدىكى ھازىرقى گېئوپولىتىكىلىق بۆلۈنۈشلەر ۋە ئامېرىكا تاشقى سىياسىتىنىڭ بۇ جەرياندىكى ھالقىلىق خاتالىقلىرىنى مۇلاھىزە قىلىدۇ. 2025-يىلى 10-ئاينىڭ 27-كۈنى نوپۇزلۇق تاشقى سىياسەت ژۇرنىلى «Foreign Affairs» («تاشقى ئىشلار») دە ئېلان قىلىنغان «تەۋرىنىشچان دۆلەتلەرنى يوقىتىش: ۋاشىنگتون كېسەك ئالتۇن دۆلەتلىرى — BRICS نى ئامېرىكاغا قارشى بىر گۇرۇپپىغا ئايلاندۇرۇشقا ئىتتىرىۋاتىدۇ»[3] ناملىق بۇ تەھلىل، ئامېرىكانىڭ بىرازىلىيە، ھىندىستان ۋە جەنۇبىي ئافرىقا (بى ھ ئا) غا ئوخشاش «تەۋرىنىشچان دۆلەتلەر» بىلەن بولغان ئالاقىسىنى قەستەن ياكى قەستەن بولمىغان ھالدا بۇزۇشىنىڭ، كېسەك ئالتۇن گۇرۇپپىسىنى خىتاي ۋە رۇسىيە ھۆكۈمرانلىق قىلىدىغان، غەربكە قارشى بىر ئوققا قاراپ ئىتتىرىش خەۋپىنى ئېلىپ كېلىدىغانلىقىنى ئىلمىي  ئاشكارىلايدۇ. يەر شارى ئىچكى ئىشلەپچىقىرىش ئومۇمىي قىممىتىنىڭ تەخمىنەن ئۈچتىن بىرىنى ۋە دۇنيا نوپۇسىنىڭ يېرىمىغا يېقىنىنى تەشكىل قىلىدىغان بۇ گۇرۇپپىنىڭ كەلگۈسىدىكى يۈزلىنىشى، ئامېرىكانىڭ يەر شارى رەھبەرلىك ئورنى ۋە خەلقئارا ئىقتىسادىي سىستېمىنىڭ مۇقىملىقى ئۈچۈن ھاياتىي ئەھمىيەتكە ئىگە. شۇڭلاشقا، بۇ ماقالە ھازىرقى ئامېرىكا ھۆكۈمىتىنىڭ قىسقا مۇددەتلىك، ئىچكى سىياسەتكە تايىنىدىغان قەدەم-باسقۇچلىرىنىڭ ئۇزۇن مۇددەتتە ئېلىپ كېلىدىغان ئىستراتېگىيەلىك چىقىمىنى تەكشۈرۈشتەك بىر ئاگاھلاندۇرۇش ماھىيىتىگە ئىگە.

كېسەك ئالتۇن  دۆلەتلىرى —BRICS  (بىرازىلىيە، رۇسىيە، ھىندىستان، خىتاي ۋە جەنۇبىي ئافرىقا) گۇرۇھى ئۆزىنىڭ 16 يىللىق تارىخىدا ئۆزىنى غەربكە قارشى ئورۇنلاشتۇرۇشتىن ساقلانغان، يەر شارى جەنۇبىغا خەلقئارا سەھنىدە تېخىمۇ كۆپ سۆز ھوقۇقى بېرىش ۋەزىپىسى بىلەن ھەرىكەت قىلىدىغان بىر تەشكىلات بولۇپ كەلدى. يازغۇچىلار گەرچە بۇ گۇرۇپپا دەسلەپتە قىسمەن موسكۋا ۋە بېيجىڭ تەرىپىدىن قۇرۇلغان بولسىمۇ، ئۇنىڭ ئەزالىرىنىڭ كۆپىنچىسىنىڭ ئامېرىكا بىلەن كۈچلۈك سودا ۋە مۇداپىئە ھەمكارلىقلىرىنى ساقلاپ كەلگەنلىكىنى تەكىتلەيدۇ. مەسىلەن، ھىندىستان بىلەن مۇداپىئە ساھەسىدىكى ھەمكارلىق ۋە بىرازىلىيە بىلەن كۈچلۈك سودا ئالاقىلەر بۇ تەڭپۇڭ قۇرۇلمىنىڭ ئاساسىنى شەكىللەندۈرگەن. بىراق، ماقالە يېقىنقى ئون يىلدا بۇ مەنزىرىنىڭ ئاساسىي جەھەتتىن ئۆزگەرگەنلىكىنى، خىتاي ۋە رۇسىيەنىڭ كېسەك ئالتۇن گۇرۇھى ئەزالىرىنى ۋاشىنگتوننىڭ مەنپەئەتلىرىگە زىت كېلىدىغان دۇنيا قاراشقا يۈزلەندۈرۈش ئۇرۇنۇشلىرىنى كۈچەيتكەنلىكىنى كۆرسىتىدۇ. خىتاينىڭ بىرازىلىيەنىڭ ئەڭ چوڭ سودا شېرىكىگە ئايلىنىشى ۋە رۇسىيەنىڭ ھىندىستانغا زور مىقداردا نېفىت سېتىشىغا ئوخشاش ئىقتىسادىي قەدەملەر، بۇ گېئوپولىتىك ھەرىكەتچانلىقنىڭ ئاساسىنى تەشكىل قىلىدۇ.

ماقالىنىڭ مەركىزىي تەلىپى شۇكى، ئامېرىكا بۇ گېئوپولىتىك ئېغىشقا قارشى تۇرۇشنىڭ ئورنىغا، ئەكسىچە، دوستانە كېسەك ئالتۇن ئەزالىرى بىلەن بولغان ئالاقىلىرىنى يامانلاشتۇرۇپ، خىتاي ۋە رۇسىيەگە زېمىن ھازىرلىدى. بۇ تەھلىل، بولۇپمۇ ئىككىنچى نۆۋەتلىك ترامپ ھۆكۈمىتىنىڭ بىرازىلىيە، ھىندىستان ۋە جەنۇبىي ئافرىقا بىلەن بولغان ئالاقىلەرنى دۆلەت مەنپەئەتى بىلەن ماسلاشتۇرۇش تەس بولغان سەۋەبلەر تۈپەيلىدىن قانداق ناچارلاشتۇرغانلىقىنى، بىر-بىرىگە مۇناسىۋەتسىز ئۈچ ئايرىم ۋەقە ئارقىلىق تەپسىلىي تەكشۈرۈپ چىققان. يازغۇچىلار بۇ ئەھۋالنىڭ كېسەك ئالتۇن گۇرۇھىنىڭ تېخىمۇ ئاكتىپ ۋە غەربكە قارشى بىر گۇرۇپپا سۈپىتىدە ئوتتۇرىغا چىقىشىدەك يېڭى خەۋپ ياراتقانلىقىغا دىققەت ئاغدۇرۇپ، بۇ ئىستراتېگىيەلىك ئېغىشنىڭ بەدىلىنىڭ ئۇزۇن مۇددەتتە ئېغىر بولىدىغانلىقى توغرىسىدا ئاگاھلاندۇرىدۇ.

ئامېرىكا-ھىندىستان ئالاقىلىرىنىڭ سوۋۇشى: ئىستراتېگىيەلىك خاتالىق

ئامېرىكانىڭ ھىندىستان بىلەن بولغان ئالاقىلىرى، خىتاينىڭ گۈللىنىشىگە قارشى تەڭپۇڭلاشتۇرغۇچى كۈچ شەكىللەندۈرۈش، ھىندى-تىنچ ئوكيان بىخەتەرلىكىنى كاپالەتلەندۈرۈش ۋە دۇنيادىكى ئەڭ تېز تەرەققىي قىلىۋاتقان چوڭ ئىقتىسادىي گەۋدىدىن پايدىلىنىش قاتارلىق ئوچۇق ئىستراتېگىيەلىك مەنپەئەتلەر تۈپەيلىدىن، سوغۇق ئۇرۇشتىن كېيىنكى دەۋردە دېموكراتلار ۋە جۇمھۇرىيەتچىلەر ئوتتۇرىسىدىكى ئاز ئۇچرايدىغان بىر ئورتاق نۇقتا ئىدى. 2008-يىلدىكى يادرو كېلىشىمى، 2016-يىلى ھىندىستاننىڭ «چوڭ مۇداپىئە شېرىكى» دەپ جاكارلىنىشى ۋە كۋاد (ئاۋسترالىيە، ھىندىستان، ياپونىيە ۋە ئامېرىكا) بىرلەشمىسىنىڭ جانلاندۇرۇلۇشىغا ئوخشاش قەدەملەر، بۇ ھەمكارلىقنىڭ كونكرېت نەتىجىلىرى ئىدى. بىراق، ماقالە ترامپ ھۆكۈمىتىنىڭ ئىككىنچى نۆۋەتتە بۇ نەتىجىلەرنى تۇيۇقسىز ئۆزگەرتىۋەتكەنلىكىنى ئىلگىرى سۈرىدۇ. ترامپنىڭ يېڭى دېھلىدىن كەشمىردىكى 2025-يىلدىكى توقۇنۇشنى قانداق ئاخىرلاشتۇرغانلىقى چۈشەندۈرۈشىنى تەلەپ قىلغانلىقى ۋە پاكىستان ئارمىيەسى باش قوماندانىنى ئاقسارايدا كۈتۈۋېلىشى، ھىندىستاننىڭ سەزگۈر نۇقتىلىرىنى بىۋاسىتە نىشان قىلغان. ئۇنىڭدىن باشقا، رۇسىيە نېفىتى سېتىۋېلىشقا جازا بېرىشنىمۇ ئۆز ئىچىگە ئالغان ھالدا، ھىندىستانغا يۈرگۈزۈلگەن %50 لىك ئېغىر تاشقى سودا بېجى، يېڭى دېھلىنىڭ ئىنكاسىنى قوزغاپ، بۇ دۆلەتنىڭ بۇ باجنى «ئادالەتسىز، ئەقىلگە سىغمايدىغان ۋە قوبۇل قىلغىلى بولمايدىغان» دەپ ئەيىبلىشىنى كەلتۈرۈپ چىقاردى. نەتىجىدە، ھىندىستان رۇسىيە ۋە خىتاي بىلەن بولغان ئالاقىلىرىنى چوڭقۇرلاشتۇردى. باش مىنىستىر مودىنىڭ يەتتە يىلدىن كېيىن شاڭخەي ھەمكارلىق تەشكىلاتى يىغىنى ئۈچۈن خىتايغا زىيارەتكە بېرىشى ۋە ئۇ يەردە پۇتىن ۋە شى جىنپىڭ بىلەن سەمىمىي كۆرۈنۈشلەرنى ئوتتۇرىغا چىقىرىشى، بۇ ئىستراتېگىيەلىك ئېغىشنىڭ ئەڭ ئېنىق ئىپادىسى بولدى. ئامېرىكانىڭ كۋاد باشلىقلار يىغىنىدىن چېكىنىش قارارى بولسا، ھىندى-تىنچ ئوكياندىكى خىتايغا قارشى تەڭپۇڭلاشتۇرۇش ئىستراتېگىيەسىنىڭ ئاساسىنى تەۋرىتىش خەۋپىنى ئېلىپ كەلمەكتە.

جەنۇبىي ئامېرىكادىكى جىددىيچىلىك: بىرازىلىيە مىسالى

بىرازىلىيە بىلەن ئىككى تەرەپلىك ئالاقىلەر ھەرگىزمۇ ھىندىستاندىكىدەك «ئۆزگەرتىش خاراكتېرلىك» بولمىسىمۇ، ئامېرىكانىڭ بۇرۇنقى ھۆكۈمەتلىرى بىرازىلىيە بىلەن ھەمكارلىقنى قىممەتلىك دەپ قارىغان، سودا ۋە مەبلەغ سېلىش ئالاقىلىرى مۇقىم ئېشىپ، بىرازىلىيە مۇھىم بىر ناتو سىرتىدىكى ئىتتىپاقداش دەپ بېكىتىلگەن. لېكىن، بۇ تەھلىل، ھىندىستاندىكىگە ئوخشاش، ترامپنىڭ ھاكىمىيەتكە قايتىشىنىڭ ئالاقىلەرنى سەلبىي يۆنىلىشكە بۇراپ قويغانلىقىنى ئىلگىرى سۈرىدۇ. بۇ ئەھۋالنىڭ تېگىدە، ترامپنىڭ ئۆزىنىڭ قانۇنىي مەسىلىلىرىنىڭ ئەكس ئەتتۈرۈلۈشى دەپ قارىغان، بىرازىلىيەنىڭ سابىق پىرېزىدېنتى جاير بولسونارونى 2022-يىلدىكى سايلام مەغلۇبىيىتىدىن كېيىن سىياسىي ئۆزگىرىش قوزغاشقا ئۇرۇنغانلىقى ئۈچۈن سوتلىشى ياتىدۇ. ترامپ ھۆكۈمىتىنىڭ بولسوناروغا قارشى ئېلىپ بېرىلغان «جادىگەر ئوۋلاش» نى باھانە قىلىپ بىرازىلىيەگە %50 نىسبەتتە تاشقى سودا بېجى يۈرگۈزۈشى، ئۈستىگە سوتلاش جەريانىغا قاتناشقان ئالىي سوت مەھكىمىسىنىڭ سوتچىسى بىلەن ئۇنىڭ ئايالىغا «يەر شارى ماگنىتسكىي ئىنسان ھەقلىرى جاۋابكارلىق قانۇنى» [4] دائىرىسىدە تەدبىر قوللىنىشى، خەلقئارا مۇناسىۋەتلەردە دىپلوماتىك بۇزغۇنچىلىق ۋە بىرازىلىيەنىڭ ئىگىلىك ھوقۇقىغا بىۋاسىتە ئارىلىشىش دەپ قوبۇل قىلىندى. بىر ئامېرىكا پىرېزىدېنتىنىڭ چەت ئەلنىڭ ئىچكى قانۇن جەريانىغا بۇ دەرىجىدە ئارىلىشىشى، بىرازىلىيەنىڭ «يېڭى گېئوپولىتىكىلىق» ئىزدىنىشلىرىنى ۋە ئامېرىكا دوللىرىغا بولغان بېقىنىشچانلىقىنى ئازايتىش تىرىشچانلىقلىرىنى تېزلەشتۈرۈشتىن باشقا نەتىجە ئېلىپ كەلمىدى.

ئافرىقادىكى ماسلاشماسلىق: جەنۇبىي ئافرىقا ۋە غەربكە قارشى سۆز-ئىبارىلەر

جەنۇبىي ئافرىقا بىلەن ئامېرىكا ئوتتۇرىسىدىكى مەسىلىلەرنىڭ يىلتىزى ترامپتىن بۇرۇنقى دەۋرگە تۇتىشىدۇ. پرېتورىيەنىڭ خەلقئارا سەھنىدە كۆرسەتكەن بەزى ئىپادىلىرى، يەنى غەربنىڭ ئادالەتسىزلىكلىرىنى ئەيىبلەش بىلەن بىر ۋاقىتتا خىتاي ياكى رۇسىيەنىڭ ھەرىكەتلىرىگە سۈكۈت قىلىشى (مەسىلەن، ئىسرائىلىيەنى خەلقئارا ئەدلىيە سوت مەھكىمىسىدە[5] ئىنسانىيەتكە قارشى جىنايەت سادىر قىلىش بىلەن ئەيىبلەش بىلەن بىر ۋاقىتتا، رۇسىيەنىڭ ئۇكرائىنا تاجاۋۇزچىلىقى توغرىسىدىكى بىرلەشكەن دۆلەتلەر تەشكىلاتىدىكى ئاۋازغا قويۇشلىرىدا دائىم بىتەرەپ تۇرۇشى)، ۋاشىنگتوندا ئۇزۇن ۋاقىتتىن بۇيان نارازىلىق پەيدا قىلغان. رۇسىيە تەدبىرلىرىگە ئۇچرىغان «خانىم ئار» ناملىق پاراخوتنىڭ 2023-يىلى جەنۇبىي ئافرىقا دېڭىز ئارمىيە بازىسىدىن قورال-ياراق ئالغانلىقى توغرىسىدىكى تەلەپ، بۇ جىددىيچىلىكنى كۈچەيتىۋەتتى. بىراق، ترامپنىڭ قايتا ھاكىمىيەتكە كېلىشى بىلەن ئالاقىلەر تېخىمۇ ناچارلاشتى. ترامپنىڭ جەنۇبىي ئافرىقادىكى ئاق تەنلىك دېھقانلارغا قارشى ئىنسانىيەتكە قارشى جىنايەت سادىر قىلىنغانلىقى توغرىسىدىكى ئومۇمەن قوبۇل قىلىنمىغان تەلەپلەرنى ئوتتۇرىغا قويۇشى، ئافرىكانېرلار ئۈچۈن ئالدىنقى ئورۇندا مۇساپىرلىق يولى شەكىللەندۈرۈشى ۋە بۇ ھەقتىكى «دەھشەتلىك ئۆلۈملەر» تەلەپلىرىنى جەنۇبىي ئافرىقا پىرېزىدېنتى رامافوساغا يەتكۈزۈشى، ئالاقىلەرنى سوغۇق ئۇرۇشتىن كېيىنكى ئەڭ جىددىي نۇقتىغا ئېلىپ كەلدى. مارت ئېيىدا جەنۇبىي ئافرىقا باش ئەلچىسىنىڭ، ترامپنىڭ ھەرىكىتىنىڭ «ئاق تەنلىكلەرنىڭ ئۈستۈنلۈك ئىگىلەش  تۈرتكىسى»دىن قوزغالغانلىقىنى ئىلگىرى سۈرۈشى نەتىجىسىدە ئامېرىكادىن قوغلاپ چىقىرىلىشى ۋە ئارقىدىن %30 لىك تاشقى سودا بېجى يۈرگۈزۈلۈشى، پرېتورىيەنى كېسەك ئالتۇن گۇرۇپپىسى ئىچىدىكى غەربكە قارشى سۆز-ئىبارىلەرنى تېخىمۇ قوبۇل قىلىشقا مەجبۇرلىدى.

گېئوپولىتىك خەۋپ ۋە ئىقتىسادىي خەۋپلەر

يازغۇچىلار، ئامېرىكانىڭ بىرازىلىيە، ھىندىستان ۋە جەنۇبىي ئافرىقاغا قارشى ئوتتۇرىغا قويغان قانۇنلۇق شىكايەتلىرىنىڭ (ھىندىستاننىڭ قوغدىغۇچىلىقى، بىرازىلىيەنىڭ دوللارسىزلاشتۇرۇش تىرىشچانلىقلىرى، جەنۇبىي ئافرىقانىڭ خاماس ۋە غەربكە قارشى سۆز-ئىبارىلىرى) مەۋجۇتلۇقىنى ئېتىراپ قىلغان بىلەن، بۇ تەۋرىنىشچان دۆلەتلەرنى ۋاشىنگتوندىن يىراقلاشتۇرۇشنىڭ «چوڭقۇر ئەقىلسىزلىك» ئىكەنلىكىنى تەكىتلەيدۇ. خىتاي ۋە رۇسىيەنىڭ ئاكتىپ رىقابىتى نەزەردە تۇتۇلغاندا، كېسەك ئالتۇن دۆلەتلىرىنىڭ ئامېرىكا، خىتاي ۋە رۇسىيە بىلەن بىرلا ۋاقىتتا ئالاقە ساقلاشنى ئەڭ ياخشى كۆرىدىغان كۆپ يۈزلىنىشلىك دۆلەتلەر ئىكەنلىكىنى بىلدۈرىدۇ. ئامېرىكانىڭ بۇ دۆلەتلەرنى دۈشمەنلەشتۈرۈشنى داۋاملاشتۇرۇشى، ئۇلارنى ئاخىرىدا غەربكە قارشى گۇرۇپپىغا ئىتتىرىدۇ.

بۇ نۇقتىدا، ماقالە سۇنغان ئەڭ ھالقىلىق ئاگاھلاندۇرۇش، بىرلىككە كەلگەن كېسەك ئالتۇن گۇرۇپپىسىنىڭ ئامېرىكا مەنپەئەتلىرىگە زىيان يەتكۈزۈش دائىرىسىدۇر. قۇتۇپلاشقان  كېسەك ئالتۇن دۆلەتلىرى (بىر تەرەپتە خىتاي/رۇسىيە، يەنە بىر تەرەپتە ئامېرىكا) ئامېرىكا ئۈچۈن ئاز تەھدىت شەكىللەندۈرگەن بىلەن، خىتاي ۋە رۇسىيە ھۆكۈمرانلىق قىلىدىغان بىر كېسەك ئالتۇن گۇرۇپپىسى، ئامېرىكا كۈچىنى تۈرلۈك شەكىلدە يىمىرىپ تاشلايدۇ. ئەڭ كونكرېت خەۋپ، كېسەك ئالتۇن گۇرۇھىنىڭ سودىنىڭ دوللارسىزلاشتۇرۇلۇشىنى ماسلاشتۇرۇشى ۋە ئالمىشىشچان ئالاقە ئورنىتىش سىستېمىلىرىنى يارىتىشىدۇر. بۇ ئەھۋال، ئامېرىكا ئىقتىسادىي سىستېمىسىنىڭ يەر شارى ھۆكۈمرانلىقىنى ۋە شۇ سەۋەبتىن ئامېرىكا تەدبىرلىرىنىڭ ئۈنۈمىنى ئاجىزلاشتۇرىدىغان ئاچقۇچلۇق تۈۋرۈكنىڭ يىمىرىلىشىنى كەلتۈرۈپ چىقىرىشى مۇمكىن. ئۇنىڭدىن باشقا، كېسەك ئالتۇن گۇرۇپپىسىنىڭ «يېڭى تەرەققىيات بانكىسى» (NDB) ۋە «قوشۇمچە زاپاس فوندى كېلىشىمى» (CRA) گە ئوخشاش ئالمىشىشچان ئىقتىسادىي ئورگانلارغا كوللېكتىپ ھالدا تېخىمۇ كۆپ مەبلەغ سېلىشى، خەلقئارا پۇل فوندى (IMF) غا ئوخشاش ئامېرىكا ۋە ياۋروپا رەھبەرلىك قىلىۋاتقان ھازىرقى ئورگانلارنىڭ تەسىرىنى ئازايتىدۇ. نەتىجىدە، خىتاي ۋە رۇسىيە يەر شارى جەنۇبىي قىسمىدىكى تەسىر دائىرىسىنى كېڭەيتىش ئۈچۈن تېخىمۇ كۆپ پۇرسەتكە ئېرىشىدۇ ۋە ئامېرىكا مەنپەئەتلىرىنى تېخىمۇ چوڭ خەۋپكە ئىتتىرىدۇ.

خۇلاسە

فونتەيىن ۋە ماككىنلېي ماقالىنىڭ خۇلاسە قىسمىدا، ھازىرقى سەلبىي ئېقىنغا قارىماي، ئامېرىكانىڭ بۇ ئالاقىلەرنى قايتىدىن قۇرۇپ چىقىشتا يەنىلا ئۆزگىچە ئورۇنغا ئىگە ئىكەنلىكىنى بىلدۈرىدۇ. ترامپ ھۆكۈمىتىنىڭ ئورنىتىلغان سىياسەتلەرگە ئەڭ ئاز باغلانغان ھۆكۈمەت بولۇشى، دېگۈدەك بىر كېچىدىلا يۆنىلىشنى ئۆزگەرتەلەيدىغان قابىلىيەتكە ئىگە بولۇشى، بۇ يۆنىلىشتىكى بىر ئۈمىد نۇرى سۈپىتىدە كۆرسىتىلگەن. مەسىلەن، ھىندىستاننى «ئىسسىق قۇچاقلاش» تىن تۇيۇقسىز «ئەيىبلەش» كە ئۆتۈپ كېتەلەيدىغان بىر ھۆكۈمەتنىڭ، ئوخشاش تېزلىكتە ئىجابىي بىر ئۆزگىرىشكە قاراپ يۈزلىنەلەيدىغانلىقى پەرەز قىلىنىدۇ.

بىراق، يازغۇچىلار ئامېرىكا سىياسەتلىرىدە تېز ئۆزگىرىش بولغان تەقدىردىمۇ، سالغان زىياننىڭ مەڭگۈلۈك بولىدىغانلىقى توغرىسىدا رېئاللىققا ئۇيغۇن بىر ئاگاھلاندۇرۇش بېرىدۇ. ئامېرىكانىڭ بۇ «تۇترۇقسىز خاراكتېر» (capriciousness) ىنى ئاسانلىقچە ئۇنتۇغىلى بولمايدۇ. ھىندىستاننىڭ سوغۇق ئۇرۇش دەۋرىدىكى سوۋېت ئىتتىپاقى بىلەن يېقىنلىشىشى ۋە ئامېرىكانىڭ پاكىستانغا بەرگەن ياردىمى كەلتۈرۈپ چىقارغان ئىشەنچسىزلىكنىڭ نەچچە ئون يىلدا ئاندىن ھەل بولغانلىقى، سىياسەتلەردىكى تۇيۇقسىز ئېغىشلارنىڭ كۆپ يۈزلىنىشلىك دۆلەتلەر ئۈستىدە پەيدا قىلغان مەڭگۈلۈك گۇمانىي تۇيغۇنىڭ ئاسان يوقالمايدىغانلىقىنى كۆرسىتىدۇ. ئامېرىكانىڭ قانچىلىك تېز ئۆزگىرىش پەيدا قىلىشىدىن قەتئىينەزەر، ھېچقانداق دۆلەت پۈتۈن بارلىقى بىلەن دەرھال ۋاشىنگتون تەرەپتە تۇرمايدۇ.

خۇلاسە قىلىپ ئېيتقاندا، ماقالە ئامېرىكا تاشقى سىياسىتىنىڭ ھازىرقى ئېقىمىنىڭ، قىسقا مۇددەتلىك ئىچكى سىياسىي مەنپەئەتلەر ئۈچۈن، خەلقئارا سىستېمىنىڭ ئاساسىنى شەكىللەندۈرگەن ئىتتىپاقداشلىق ۋە شېرىكلىك تورىنى قۇربان قىلغانلىقىنى ھەيران قالارلىق دەرىجىدە ئوتتۇرىغا قويىدۇ. كېسەك ئالتۇننىڭ غەربكە قارشى بىر گۇرۇھقا ئايلىنىشىنىڭ ئالدىنى ئېلىش، ئامېرىكانىڭ ئۇزۇن مۇددەتلىك گېئوپولىتىكىلىق ۋە ئىقتىسادىي مەنپەئەتلىرى ئۈچۈن ھاياتىي ئەھمىيەتكە ئىگە. ۋاشىنگتون بىرازىلىيە، ھىندىستان ۋە جەنۇبىي ئافرىقا بىلەن بولغان ئالاقىلەرنى ئازراقبولسىمۇ ياخشىلىمىغان ئەھۋالدا، بېيجىڭ ۋە موسكۋانىڭ بۇ ئەھۋالنى زور خۇشاللىق بىلەن قارشى ئالىدىغانلىقى ماقالىنىڭ ئەڭ مۇھىم يەكۈنىدۇر. بۇ تەھلىل، خەلقئارا مۇناسىۋەتلەر ساھەسىدە ئىشلەيدىغان تەتقىقاتچىلار ئۈچۈن، بىر دۆلەتنىڭ ئىچكى سىياسىتىنىڭ تاشقى سىياسەت قارارلىرىنى ۋە يەر شارى تەڭپۇڭلۇقىنى  قانداق ئاسان بۇزىدىغانلىقى توغرىسىدا مۇھىم بىر دەرس ماھىيىتىگە ئىگە.

ئىزاھاتلار:

مەنبە:

Fontaine, Richard ve Gibbs McKinley. «Losing the Swing States: Washington Is Driving the BRICS to Become an Anti-American Bloc.» Foreign Affairs, 27 Ekim 2025.

ئىنكاسلار: